老人行
作者：無名氏
朝代：宋

paragraphs: 有一老翁老無齒，處處無人問年紀。
白髪如絲向下垂，一雙眸子碧如水。
不裹頭，又不履，相識雖多少知己。
問翁畢竟何所止，笑言只在紅塵裏。
秋風獵獵行雲飛，老人此意無人會，目注雲歸心自知。
黄口小兒莫相笑，老人舊日曾年少。
浪迹常如不繫舟，地角天涯自知跳。
亦曾樂半夜，傳籌醉朱閣。
美人如花弄絃索，只恨樽前明月落。
亦曾憂羈放，他鄉迫暮秋。
故國日邊無信息，斷鴻空逐水長流。
或安貧，或安富，或爵通侯封萬戶。
一任秋霜換鬢毛，本來面目長如故。
水有蘋兮山有芝，人意雖存事已非。
有時却憶經游處，都似茫茫春夢歸。
邇來尤解安貧賤，不爲公卿强陪面。
皎如明月在秋水，動著依前還不見。
還不見，可奈何，空使遠人增眷戀。
但只從他隨物轉，青樓黄閣長相見。
長相見，莫殷勤，却是翁家舊主人。